ไอแบงก์ให้กู้บ้านได้20ล้าน
ไอแบงก์เปิด 4 โครงการสินเชื่อที่อยู่อาศัย ผ่อนได้นาน 35 ปี คิดอัตรากำไรเริ่มต้นที่ 2.25%
16 ก.พ. 2562

ไอแบงก์เปิด 4 โครงการสินเชื่อที่อยู่อาศัย ผ่อนได้นาน 35 ปี คิดอัตรากำไรเริ่มต้นที่ 2.25%
รายงานข่าวจากธนาคารอิสลามแห่งประเทศไทย (ไอแบงก์) เปิดเผยว่า ไอแบงก์เปิดตัว 4 โครงการสินเชื่อเพื่อที่อยู่อาศัยตอบโจทย์ความต้องการของลูกค้าให้วงเงินสูงสุด 20 ล้านบาท เลือกผ่อนได้นานสูงสุด 35 ปี คิดอัตรากำไรต่ำเริ่มต้นที่ 2.25% พร้อมฟรีค่าธรรมเนียม และฟรีค่าประเมินหลักประกัน
ทั้งนี้ โครงการสินเชื่อเพื่อที่อยู่อาศัยปล่อยกู้ทั้งบ้านเดี่ยว บ้านแฝด ทาวน์เฮาส์ ทาวน์โฮม อาคารพาณิชย์ คอนโด หรือต้องการก่อสร้างซ่อมแซมที่อยู่อาศัย ซื้อที่ดินเพื่อก่อสร้าง แบ่งกลุ่มสินเชื่อ เช่น โครงการสินเชื่อบ้านใหม่ ibank สำหรับกลุ่มลูกค้าที่ต้องการซื้อที่อยู่อาศัยใหม่ในโครงการพัฒนาอสังหาริมทรัพย์ โครงการสินเชื่อบ้านพรีเมียมสำหรับลูกค้าที่ต้องการก่อสร้าง ซ่อมแซมหรือซื้อที่อยู่อาศัย หรือซื้อที่ดินเพื่อก่อสร้างที่อยู่อาศัยมูลค่าไม่ต่ำกว่า 10 ล้านบาท
นอกจากนี้ มีโครงการสินเชื่อกลุ่มอาชีพมั่นคงเช่น กลุ่มอาชีพแพทย์ เภสัชกร ผู้พิพากษา วิศวกร สถาปนิกและนักบิน และโครงการสินเชื่อกลุ่มรายได้ยั่งยืน ลูกค้าที่เป็นพนักงานในองค์กรขนาดใหญ่ ข้าราชการ พนักงานรัฐวิสาหกิจ พนักงานธนาคาร พนักงานบริษัทที่จดทะเบียนในตลาดหลักทรัพย์ รวมทั้งยังขอวงเงินอเนกประสงค์เพื่ออุปโภคบริโภค เพื่อรีไฟแนนซ์หนี้บัตรเครดิตหรือสินเชื่อบุคคลจากสถาบันการเงินอื่น หรือเพื่อชำระเงินสมทบ ตะกาฟุล MRTA ได้อีกด้วย